<classify> WAZIRI wa Elimu, Sayansi na Teknolojia, Profesa Joyce Ndalichako amewavua madaraka wadhibiti ubora wanne wa shule za msingi na sekondari mkoani Kigoma akiwemo Mdhibiti Ubora wa Kanda ya Magharibi, Khalidi Nuru.Amechukua hatua hiyo baada ya maofisa hao kukaidi kutekeleza maagizo yake ya kuvunja na kufanya marekebisho ya majengo ya udhibiti ubora kwenye Manispaa ya Kigoma Ujiji na Halmashauri ya Wilaya ya Kigoma ambayo yalijengwa chini ya viwango.Profesa Ndalichako aliyetoa agizo la kufanywa kwa marekebisho hayo Julai 18, mwaka huu, amechukua hatua hiyo alipofanya ziara ya ghafla jana akifuatilia maelekezo aliyomwachia Mkuu wa Wilaya ya Kigoma, Samson Anga, ambako taarifa alizopewa awali zilibainisha kuwa hakuna hatua zozote zilizochukuliwa kutekeleza maagizo hayo.Wiki mbili nimetoa maelekezo ya kufanywa kwenye hiyo miradi na kila nikipiga simu naambiwa maagizo yameanza kutekelezwa huku Mkuu wa Wilaya ya Kigoma ambaye nilimpa maagizo ya kusimamia maagizo ya utekelezaji huo akinieleza hakuna kitu kinachofanyika. Hii ni dharau kubwa kwa mamlaka na ni hujuma kwa serikali, siwezi kufanya kazi na watu wa namna hii lazima hawa wakae pembeni warudi darasani wakafundishe ili wasimamiwe wao maana wameshindwa kusimamia wengine, alisema Profesa Ndalichako. Wengine waliovuliwa madaraka na kutakiwa kurudishwa darasani kufundisha ni Mdhibiti Ubora Msaidizi wa Kanda ya Magharibi, Paul Bigeshi aliyekuwa anakaimu nafasi hiyo wakati wa ziara ya Waziri wa Elimu, ambaye alitoa taarifa ya uongo kwa waziri huyo kwamba maagizo yameanza kutekelezwa wakati hakuna kilichofanyika. Pamoja hao, pia amewavua madaraka Mdhibiti Ubora wa Manispaa ya Kigoma Ujiji, Norbert Lugaga na Mdhibiti Ubora wa Halmashauri ya Wilaya ya Kigoma, Grace Zalamula. Wakati watendaji hao wa elimu wakichukuliwa hatua, Mkurugenzi wa Manispaa ya Kigoma Ujiji amemsimamisha kazi Mhandisi Ujenzi wa manispaa hiyo, Kiiza Mkoko aliyekuwa msimamizi wa ujenzi wa jengo la Manispaa ya Kigoma Ujiji aliyeshindwa kusimamia majukumu yake.  <topic>: kitaifa 